ባለሃብቶቹ የመሠረተ ልማት እጥረት ለሥራቸው እንቅፋት  መሆኑን  ተናገሩ
በአዲስ አበባ ከተማ በተለያዩ የሥራ ዘርፎች የተሠማሩ  ባለሃብቶች የመሠረተ ልማት  እጥረት  ለሥራቸው  እንቅፋት እየሆነባቸው  መምጣቱን  ተናግረዋል  ።   የአዲስ አበባ ጥቃቅንና አነስተኛ ኢንተርፕራይዝ ልማት ቢሮ በበኩሉ ባለሃብቶቹ የሚደረግላቸውን ድጋፍ በአግባቡ ባለመጠቀማቸው በሚፈለገው ደረጃ ራሳቸውን ሊያሳድጉ አልቻሉም ብሏል።በብረታ ብረት፣ በእንጨት ሥራ፣ በምግብ ዝግጅትና በሌሎች ዘርፎች የተሰማሩት ባለሃብቶቹ በኤሌክትሪክ መቆራረጥ፣ በውሃ እጦትና መሰል ችግሮች ውጤታማ መሆን እንዳልቻሉ ነው የገለጹት።በተለይም በኤሌክትሪክ መቆራረጥ ምክንያት ማሽኖቻቸው ለብልሽት በመጋለጣቸው ለኪሳራ መዳረጋቸውን ተናግረዋል።ለችግሩ መፍትሄ ለማግኘት ወደሚመለከተው አካል ቅሬታ ብናቀርብም በቂ ምላሽ አላገኘንም ሲሉም ወቅሰዋል።መንግስት በጥቃቅንና አነስተኛ ተደራጅተው እንዲሰሩ በፈጠረው ምቹ ሁኔታ ወደ ባለሃብትነት መሸጋገራቸውን የሚናገሩት ባለሃብቶቹ የመሠረተ ልማት አለመሟላት የበለጠ ውጤታማ እንዳይሆኑ እንቅፋት እንደሆነባቸውና መፍትሄ ሊበጅለት እንደሚገባ አሳስበዋል።በቢሮው የመሥሪያ ቦታዎች ልማትና አስተዳደር ኤጀንሲ ዋና ዳይሬክተር አቶ ግዲና ኃይለስላሴ እንደተናገሩት የመሠረተ ልማት አቅርቦት ችግር መኖሩ ባለሃብቱን ጎድቶታል፤ መንግስትም ማግኘት ያለበትን ገቢ እንዲያጣ አድርጎታል።ይሁን እንጂ በፖሊሲ የተቀመጡ የብድር አገልግሎት፣ የገበያ ትስስር፣ ምቹ የመሥሪያ ቦታ፣ የአቅም ግንባታና መሰል ድጋፎች እየተደረገላቸውም ማደግ ያልቻሉ ባለሃብቶች መኖራቸውን ጠቁመዋል።አቶ ግዲና እንደሚሉት ባለሃብቶቹ የሚደረግላቸውን ድጋፍ በአግባቡ ባለመተግበራቸውና በሚፈለገው ደረጃ ራሳቸውን ባለመቻላቸው በዘርፉ በሚፈለገው ደረጃ ውጤት አላመጡም።ለመሥሪያ የሚሆን ቦታ ከመንግስት ተረክበው ቦታውን ያከራዩና የሸጡ መኖራቸውንና በቀላሉ ትርፍ የሚያስገኙ የሥራ ዘርፎችን መምረጥ የመሳሰሉ የአመለካከት ችግሮች መኖራቸውንም ገልፀዋል።ቢሮው የሚያደርገው ክትትልና ድጋፍ አነስተኛ ሲሆን ከሌሎች ባለድርሻ አካላት ጋር በቅንጅት የመስራት ክፍተት እንዳለበትም አምነዋል።ችግሩን ለመቅረፍ ከኢንዱስትሪ ቢሮ፣ ከመብራት ኃይልና ከውሃ ልማት ጋር መድረክ በማዘጋጀት እንደሚመክርና ፈጣን መፍትሄ ለማምጣት እንደሚሰራም ዋና ዳይሬክተሩ ቃል ገብተዋል።